Diari Oficial de la Generalitat Valenciana


Sumari del DOGV 4556, del 31-07-2003 (2003/8430)

RESOLUCIÓ de 9 de juliol de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de col·laboració entre la Generalitat Valenciana, a través de la Conselleria de Benestar Social, l'administració General de l'Estat, a través de la Delegació del Govern a la Comunitat Valenciana, l'Ajuntament de València i Càritas Diocesana de València, per a portar a terme un programa integral d'atenció a les persones que exercixen la prostitució en els carrers de la ciutat de València.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4556

Data del DOGV
:   31-07-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/8430


Data del document
:   09-07-2003

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria de Benestar Social
    * administració central
    * prostitució
    * cooperació administrativa
    * organització benèfica
    * administració local

RESOLUCIÓ de 9 de juliol de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de col·laboració entre la Generalitat Valenciana, a través de la Conselleria de Benestar Social, l'administració General de l'Estat, a través de la Delegació del Govern a la Comunitat Valenciana, l'Ajuntament de València i Càritas Diocesana de València, per a portar a terme un programa integral d'atenció a les persones que exercixen la prostitució en els carrers de la ciutat de València. [2003/X8430]
  
Subscrit, després de la tramitació prèvia reglamentària, entre la Generalitat Valenciana, a través de la Conselleria de Benestar Social, l'administració General de l'Estat, a través de la Delegació del Govern a la Comunitat Valenciana, l'Ajuntament de València i Càritas Diocesana de València, el 25 de març de 2003, un Conveni de col·laboració per a portar a terme un programa integral d'atenció a les persones que exercixen la prostitució en els carrers de la ciutat de València, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0630/2003, i que figura com a annex d'esta resolució.
  
València, 9 de juliol de 2003.- La directora general de Relacions amb les Corts i Secretariat del Govern: Alida Mas Taberner.
  
Conveni de col·laboració entre la Generalitat Valenciana, a través de la Conselleria de Benestar Social, l'administració general de l'Estat, a través de la Delegació del Govern a la Comunitat Valenciana, l'Ajuntament de València i Càritas Diocesana de València, per a portar a terme un programa integral d'atenció a les persones que exercixen la prostitució en els carrers de la ciutat de València.
  
València, 25 de març de 2003
  
Reunits:
  
D'una part, l'Hble. senyor conseller de Benestar Social, senyor Rafael Blasco Castany, en representació de la Generalitat Valenciana i fent ús de les facultats que li conferix la llei 5/1983, de 30 de desembre, modificada per la llei 1/2002, autoritzat per acord del consell de data 4 de març de 2003
  
L'Alcaldessa de l'Ajuntament de València, senyora Rita Barberá Nolla, en nom i representació de l'esmentat Ajuntament, d'acord amb la legislació de règim local vigent.
  
El delegat del Govern de la Comunitat Valenciana, senyor Juan Cotino Ferrer, fent ús de les facultats que per llei se li conferixen.
  
I d'una altra, el director de Càritas Diocesana de València, senyor José M. de Scals Klein, en nom i representació d'esta, autoritzat pel vigent estatut de la institució.
  
Actuen en nom i representació de les corporacions a què representen, i els càrrecs dels quals consten per notorietat. Es reconeixen capacitat legal suficient per a l'atorgament del present conveni de col·laboració, i a l'efecte
  
Manifesten:
  
Primer. que la Llei de la Generalitat Valenciana 5/97, de 25 de juny, per la qual es regula el sistema de servicis socials en l'àmbit de la Comunitat Valenciana, garantix, en el seu títol preliminar, article 1r, a tots els ciutadans la prevenció, el tractament i l'eliminació de qualsevol causa o situació de marginació o desigualtat social, la coordinació dels recursos i de les iniciatives públiques i privades, així com els aspectes socials dels sistemes sanitaris i educatius.
  
Segon. A causa de les problemàtiques generades per la prostitució es va iniciar l'any 2001 un treball interdisciplinar d'atenció integral als que l'exercixen.
  
La unitat d'atenció integral va complir notablement amb l'objectiu de conéixer les variables que estan incidint en la problemàtica d'estes dones i que determinen quins factors econòmics i socials són de major rellevància i que podran possibilitar portar a terme una labor més especialitzada encaminada a aconseguir objectius d'inserció en aquelles dones la demanda de les quals va en este sentit.
  
Tercer. Es proposa, per tant la realització d'un programa, en coordinació amb totes les institucions i organitzacions firmants, les bases essencials de les quals són: la prevenció, la sensibilització, l'acompanyament i la intervenció amb les persones que es prostituïxen als carrers de la ciutat de València, així com la informació de tota classe de recursos que es disposa, creant una comissió tècnica de seguiment d'este programa.
  
Clàusules:
  
Primera. Objecte del conveni
  
Portar a terme un programa d'atenció a persones que exercixen la prostistució als carrers de la ciutat de València.
  
Segona. Actuacions que cal desenrotllar
  
Per la consecució d'este fi les parts es comprometen:
  
1. A posar en comú per a la deguda execució del programa que constituïx l'objecte del present conveni, els recursos ordinaris que disposen, i que es concreten de la manera següent:
  
a) Conselleria de Benestar Social:
  
- Servici d'atenció integral a l'immigrant (intèrprets, assessoria jurídica).
  
- Deu places d'allotjaments específics per a este col·lectiu.
  
La Conselleria de Benestar Social, coordinarà, si el programa d'actuacions així ho requerix, la col·laboració d'altres departaments de l'administració de la Generalitat Valenciana en les següents matèries:
  
· Conselleria d'Economia, Hisenda i Ocupació:
  
- Elaboració i desenrotllament de programes formatius en coordinació amb Càritas Diocesana de València amb l'aportació de locals, professorat i despeses generals d'estos.
  
· Conselleria de Sanitat:
  
- Obtenció de la targeta solidària.
  
- Centre d'informació i prevenció de la Sida (CIPS).
  
- Centre de suport al CAST.
  
b) Ajuntament de València:
  
- Centres municipals de Servicis Socials
  
- Centre d'Atenció a persones sense sostre
  
- Quatre places en el pis per a dones immigrants
  
- Prestacions socials (ajudes)
  
- Fins a vint ajudes d'entrada en habitatge.
  
c) Delegació de Govern de la Comunitat Valenciana:
  
- Oficina d'Estrangers a València, la qual es coordinarà amb els assessors jurídics disposats en el programa.
  
2. Càritas Diocesana contractarà un equip de professionals especialitzats per al desenrotllament d'un programa específic de sensibilització, de prevenció, d'intervenció i d'assistència a les destinatàries de les accions, informació de tots els recursos disponibles, i orientació cap a la inserció laboral.
  
Tercera. Obligacions de les parts
  
La Generalitat Valenciana junt amb l'Ajuntament de València, d'acord amb la seua programació anual i dins de les seues possibilitats competencials i pressupostàries, dins del marc de subvencions previst en la legislació vigent, estimen l'aportació de les ajudes econòmiques en un total de huitanta-cinc mil dos-cents deu euros amb trenta-quatre cèntims (85.210,34 euros), les quals seran aportades per cada una de les institucions esmentades, d'acord amb el següent detall:
  
Per part de la Generalitat Valenciana, a través de la Conselleria de Benestar Social, seixanta-tres mil cent deu euros (63.110 euros), a través de la línia de subvenció T-4965, o l'equivalent per al pressupost 2003, denominada ?PI Atenció Prostitució València?, aplicació pressupostària 65.39.83.997.60.8 del pressupost de la Generalitat Valenciana per al 2003, sempre que hi haja crèdit adequat i suficient.
  
El lliurament de l'esmentada quantia s'efectuarà d'una sola vegada a la presentació per part de Càritas Diocesana de València, dels contractes del personal de l'equip i despeses generals que fa referència la clàusula segona, en data anterior al 15 de novembre del 2003.
  
Per part de l'Ajuntament de València vint-i-dos mil cent euros amb trenta-quatre cèntims (22.100,34 euros), a través de la línia de subvenció IB 150/313/48135 del programa pressupostari del pressupost de l'Ajuntament de València per a l'exercici 2003.
  
Les subvencions assenyalades aniran destinades al finançament de la contractació de l'equip de professionals especialitzats a què es fa referència en el número 2 de l'estipulació segona, i fer front a les despeses generals de la posada en marxa d'este programa.
  
Quarta. Programa Específic d'Actuació
  
L'ONG firmant participarà junt amb les anteriors institucions, en el disseny i planificació del programa específic d'actuació, i al seu torn, contractarà el personal especialitzat i els mitjans materials necessaris per a la posada en marxa del mateix.
  
Este personal desenrotllarà, fonamentalment, funcions relacionades amb la sensibilització, la prevenció, la intervenció, l'assistència i l'acompanyament de les destinatàries de les accions, informació de tots els recursos disponibles, oferta de servici i orientació cap a la inserció laboral.
  
Per a esta finalitat, i tenint en compte els mitjans disposats, Càritas Diocesana de València rebrà de l'Ajuntament de València i de la Generalitat Valenciana la quantitat de 85.210,34 euros, referits en la clàusula tercera.
  
Quinta. Comissió de Seguiment
  
Es mantindrà la Comissió Tècnica de Seguiment i Avaluació del present conveni, ja constituïda en anys anteriors, formada per un tècnic adscrit a cada una de les institucions i l'ONG firmants del present conveni i un representant del col·lectiu a què es destinen les actuacions. Esta Comissió es reunirà cada dos mesos, amb l'objectiu d'avaluar el funcionament del programa, proposar les mesures correctores del mateix i dirimir els problemes d'interpretació i aplicació que puguen sorgir en el desenrotllament del present conveni. No obstant això podrà ser convocada amb caràcter extraordinari per qualsevol dels seus membres.
  
Esta comissió que tindrà el caràcter d'òrgan col·legiat, designarà entre els seus membres, un president i un secretari, sent-hi d'aplicació el règim jurídic de les administracions públiques i del procediment administratiu comú, en la redacció efectuada per la Llei 4/99, de 13 de gener.
  
Sexta. Control i justificació de la subvenció
  
La Comissió de Seguiment recollida en el paràgraf anterior serà la responsable del control i aplicació dels fons subvencionats per a l'execució del programa específic d'actuació, finançat segons el que preveu el present conveni. Per a justificar-los, l'ONG haurà de presentar els contractes realitzats, així com les factures de les despeses ocasionades per l'adquisició de mitjans materials necessaris per a l'execució del programa específic.
  
La justificació de les despeses originades amb ocasió de les actuacions finançades a càrrec dels fons previstos en l'estipulació tercera, s'efectuarà d'acord amb el que disposa el text refós de la Llei d'Hisenda Pública de la Generalitat Valenciana i les normes que siguen d'aplicació, en cada cas, atenent a l'origen dels fons, pels servicis de gestió econòmica de cada institució.
  
Sèptima. Conseqüències de l'incompliment
  
Procedirà la minoració proporcional de les subvencions destinades a finançar els gastos de l'estipulació tercera, en cas que no es justifique de conformitat la totalitat de la subvenció concedida de forma global per qualsevol dels conceptes: contractes o adquisició de mitjans materials.
  
La Conselleria de Benestar procedirà al reintegrament o minoració quan concórreguen les causes previstes en l'art. 47.9 del text refós de la Llei d'Hisenda Pública de la Generalitat Valenciana.
  
Octava. Resolució
  
En cas que l'ONG firmant no procedira a realitzar les actuacions dimanants del present conveni, qualsevol de les institucions que es comprometen a aportar els fons per a el seu finançament podrà procedir a la resolució del conveni.
  
Novena. Vigència
  
El present conveni obligarà a les parts des del moment en què siga aprovat per tots els òrgans competents en cada cas i n'estendrà la vigència fins al 31 de desembre de l'any 2003.
  
Les parts, una vegada llegit el present conveni, procedixen a la firma de cinc exemplars del mateix en prova de conformitat, al lloc i en la data amunt indicats, i en el mateix acte se'n lliura un exemplar a cadascuna de les parts.
  
El conseller de Benestar Social,
  
RAFAEL BLASCO CASTANY
  
El delegat del Govern en la Comunitat Valenciana,
  
JUAN COTINO FERRER
  
L'alcaldessa de l'Ajuntament de València,
  
RITA BARBERÁ NOLLA
  
El director de Càritas Diocesana de València,
  
JOSÉ M. DE SCALS KLEIN